Obama bruker partipisken
Dette er blitt alle lobbykampanjers mor, rettet mot de folkevalgte i den amerikanske Kongressen. Både tilhengere og motstandere kjemper om hver eneste stemme i forkant av en votering som senest må finne sted 17. september.Dragkampen i Washington avgjør atomavtalens skjebne. Det blir ingen nye forhandlinger med Iran hvis et stort nok flertall i Kongressen sier nei. Det har de fem andre stormaktene gjort helt klart. Det vil sannsynligvis heller ikke være mulig å opprettholde de strenge internasjonale handelssanksjonene mot Iran. Europeiske land og selskaper konkurrerer allerede om lukrative kontrakter i Iran. Atomavtalen står og faller på at presidentens taktikk lykkes. Nå er det «take it, or leave it» til Obamas viktigste internasjonale avtale. Obama bruker ikke krefter på republikanerne i Representantenes hus eller i Senatet, de vil antagelig, alle som en, stemme mot avtalen. Det avgjørende for Obama er å forhindre at demokratene gjør mytteri. Republikanerne har flertall i både Senatet og Representantenes hus. Det er opplagt et klart flertall for å si nei til atomavtalen ettersom også en del demokrater deler dette synet. Deretter vil Obama legge ned veto. For å overstyre hans veto trenger motstanderne to tredjedels flertall i hvert kammer. Det er svært usannsynlig at så mange av presidentens partifeller vil forlate ham, særlig i en så avgjørende viktig utenrikspolitisk sak. Om Obama vinner er det med vond bismak. I meningsmålinger sier et flertall av amerikanerne nei. I Kongressen er det er flertall mot og underveis har presidenten kommet på kant med ledende amerikansk-jødiske organisasjoner.Israels statsminister Benjamin Netanyahu har i sterke ordelag fordømt atomavtalen. De fleste, men ikke alle, amerikansk-jødiske organisasjoner og ledende talspersoner, er enige med Netanyahu. Lobbyorganisasjonen Aipac kaller det en dårlig avtale som vil gjøre det lettere for Iran å skaffe seg atomvåpen og styrke «en ledende statlig sponsor av terror». Ifølge New York Times sendte Aipac 60 aktivister til den demokratiske senatoren Chuck Schumers kontor for å overbevise ham om å si nei til avtalen og gruppen Borgere for et atomfritt Iran har brukt over 200 millioner kroner på reklamekampanjer. 700 aktivister ble fløyet til hovedstaden for å drive lobbykampanje på Capitol Hill tidligere i sommer. Obama driver sin egen omfattende lobbyvirksomhet fra Det hvite hus, med støtte av organisasjoner som deler hans syn. Selv i ferien på Atlanterhavskysten har han sittet i telefonsamtaler med demokratiske kongressrepresentanter for å overtale dem til å si ja. Og han har slått usedvanlig hardt tilbake mot kritikken fra Aipac og republikanere i Kongressen. Obama anklager lobbyister for å ha brukt millioner av dollar på en retorikk som minner om den som ble brukt da USA gikk til krig mot Irak. Nylig sa han at den harde kjerne i Iran som roper «død over Amerika» i virkeligheten gjør «felles sak» med republikanerne i Kongressen. Iran-striden illustrerer på ny den dype partipolitiske splittelse i Washington, men i denne saken kan Obama ved hjelp av sine egne overstyre et flertall. Da trenger han partipisken.Bare i USA fortsetter debatten om Iran-avtalens svakhet og styrke. USAs partnere i forhandlingene med Iran, Storbritannia, Frankrike, Russland, Kina og Tyskland, opptrer som om avtalen allerede er blitt ratifisert. Europeere kastet ikke bort tiden da stormaktene i sommer kunngjorde atomavtalen. De øyner fristende forretningsmuligheter nå som sanksjonene snart kan bli opphevet for et land med 80 millioner innbyggere og enorme reserver av olje og gass. Ministre fra Tyskland, Italia og Frankrike, fulgt av store handelsdelegasjoner, har allerede besøkt Teheran i påvente av at Iran skal åpnes for business. I helgen var Storbritannias utenriksminister Philip Hammond i Teheran for å gjenåpne den britiske ambassaden. Det iranske regimet har imidlertid ikke forandret seg. De bryter menneskerettighetene, finansierer militser i andre land og hjelper Syrias diktator. Det er en sterk økning i antallet henrettelser i Iran. Journalister og bloggere blir fortsatt fengslet. Diplomatiske gjennombrudd har ikke gitt iranerne større frihet. Hvis demokratiske land er mer opptatt av handel enn menneskerettigheter vil det heller ikke bli noen forandring til det bedre i Iran.
Atomavtalen med Iran har utløst en intens lobbyvirksomhet i Washington DC. President Barack Obama må bruke både veto og partipisk for å få sin vilje. og partipisk for å få sin vilje.